Gr. 7-leerder met panga, messe betrapFoto: Verskaf. ŉ Gr. 7-leerder van die Oos-Kaap het ŉ ernstige waarskuwing van die polisie ontvang nadat messe, ŉ panga en ŉ speelgoedvuurwapen in sy besit gevind is. Ao. Moitheri Bojabotseha, woordvoerder van die polisie, het gesê die voorval het Maandag in Barkly-Oos plaasgevind. Beamptes het glo ŉ wenk by ŉ lid van die plaaslike gemeenskapspolisiëringsforum ontvang oor ŉ gr. 7-leerder wat moontlik ŉ vuurwapen in sy besit het. “Die polisie het na die seun se ouerhuis gegaan en sy kamer is deursoek. Daar is niks gevind nie. Die seun het gesê die polisie moet by sy vriend, ook ŉ gr.7-leerder, se huis gaan kyk. Die twee messe, een panga en ŉ speelgoedvuurwapen is toe by die vriend se huis aangetref,” het Bojabotseha gesê. Daar is beslag gelê op die wapens. Botjabotseha het gesê niemand is in verband met die voorval in hegtenis geneem nie, maar dat die twee leerders ernstig gewaarsku is.